In nomine sancte Trinitatis et individue unitatis. Hec est karta donationis quam facio ego Fortun Garçeiz Cayxal, cum uxore mea dompna Tota, Domino Deo, sancto Salvatori et sanctis martyribus Nuniloni et Elodie, ejusdem cenobii et vobis dompno Garsie abbati et omnibus monachis ibidem Deo servientibus, tam presentibus quam futuris. Donamus namque ego supradictus Fortun Garçeiz cum uxore mea dompna Tota, illam hereditatem quam abemus in Cesaragustana civitate, cum terris, et vineis, et ortis, et ortalibus, et cum omnibus domibus suis, que pertinent ad illam hereditatem, et quicquid habeo vel ibi abere debeo Sancto Salvatori. Similiter et illam de Chalataium cum omnibus pertinentiis suis, et illam hereditatem de Petrola, et etiam in Novielas, et in Cortes, et in Fraschano, et in Borga, et in Tarazona, et in Agreta, et in Danabiela, et in Tutela, hereditatem, et in Soseth, de Abinfrocat et de Alcaton. Et etiam illud palacium Sancti Adriani, cum tota sua hereditate, terris et vineis, ortis et molendinis, et cum omnibus que ad illud pertinent, dono ut teneant et possideant monachi Sancti Salvatoris, sicut ego tenebam in die quando fui captus, excepta illa vinea que est juxta Sanctum Adrianum. De hoc vero supradicto palatio sunt fermes Ferrando de Asso et Ferracut de Exaver. Do etiam in Sancossa unam casam cum suo orreo et unam cupam, et in burgo vetulo de Sancossa unam casam quam tenet Calvet, cum suo furno et sua pertinentia. Trado similiter in villa que dicitur Ulli unam obtimam vineam quam dedit michi don Didago propter multa servicia que feci ei et multa dona que dedi in auro et argento et jumentis [Fidanças: S. Sancio Garçeç de Fileru, Sancio Ennecones de Ulle. Testes: S. Frio Lopiç de Fileru. S. Frio Humenones de Liub.]. Et similiter in Sancta Cecilia, illud palatium cum tota sua novena de illa villa. In tali vero covenientia, ut ego Caxal et uxor mea dompna Tota hec omnia supradicta teneamus in omni vita nostra, et post mortem amborum, omnia superius dicta sine ulla contradicione permaneant in potestate Sancti Salvatoris et abbatis ejusdem monasterii vel monachorum suorum possidenda jure perpetuo in secula seculorum; et si in tota patria ista mortuus fuero, monahi Sancti Salvatoris sepeliant me in cimiterio ejusdem monasterii. Similiter et uxorem meam. Hec omnia ideo facio, quia dompnus Garsias abbas et monachi Sancti Salvatoris redemerunt me et abstraxerunt de captivitate. Si quis hanc donationem nostram propinquorum vel extraneorum meorum a potestate Sancti Salvatoris abstrahere voluerit, sit anathematizatus cum Dathan et Abiron, in inferno inferiori. [Ego Friõ Garçez Kaxal concedo et confirmo istam cartam et de manu mea hoc signum † facio. Ego dompna Tota, ejus uxor, similiter laudo et confirmo per hoc signum †. Ego S. Friõ Garçez Kaxal cum uxore mea, cum dompna Tota, mandamus ut quicumque tenuerit istum nostrum honorem de Tutela, ut in die Cena Domini faciat obptimam cenam senioribus Sancti Salvatoris pro animabus nostris, in vita et in morte. Facta carta in era Ma Ca LXXII, regnante rex Garcias in Pampilona et in Tutela, rex Ranimirus in Aragone et in Osca, et in Superarbi, episcopus Sancius in Panpilona, episcopus Dodo in Jaka, et in Osca, episcopus Michael in Tirassona et in Tutela.]